**Eutanasi** er en form for aktiv dødshjelp som innebærer at legen gir pasienten en dødbringende injeksjon, til forskjell fra legeassistert selvmord, der pasienten får resept på en dødbringende dose medisin som vedkommende inntar selv. Eutanasi kan også brukes som synonymord for aktiv dødshjelp. Ordet kan brukes i en videre forstand, som kan inkludere tilfeller av behandlingsbegrensning.

Ordet stammer fra gresk, «eu» (god) og «thanatos» (død); «god død».

Eutanasi er den mest brukte formen for aktiv dødshjelp som benyttes i Nederland, Belgia og Luxembourg, de første landene i verden som tillot aktiv dødshjelp i form av dødbringende injeksjon. Canada legaliserte i 2016 det som omtales som «medical aid in dying», som omfatter både eutanasi og legeassistert selvmord. I Colombia avgjorde konstitusjonsdomstolen i 2015 at lovforbudet mot drap ikke omfatter eutanasi av terminalt syke pasienter, under betingelser som ligner prosedyrekravene for eutanasi i andre land der dette er tillatt.

I Nederland er eutanasi definert som en leges tilsiktede drap på en person ved å injisere medikamenter, på personens frivillige og kompetente forespørsel. Prosessen frem til en lovlig dødshjelpshandling er beskrevet i en engelskspråklig OSS utgitt i 2010 av det nederlandske utenriksdepartementet.[] Vanligvis benyttes en blanding av sterke sovemidler (barbiturater) og muskellammende midler. Morfin og andre smertestillende medikamenter frarådes brukt, dels på grunn av bivirkningsproblemer, dels på grunn av usikkerhet med tanke på den dødbringende effekten. Antallet eutanasitilfeller i Nederland i 2010 ble anslått til 4050, medberegnet ikke-rapporterte tilfeller. De rapporterte tilfellene steg fra 3136 i 2010 til 5516 i 2015. Den belgiske eutanasiloven ligner i prinsippet den nederlandske, men beskriver prosedyren mer utførlig.[] Belgia fjernet i 2014 nedre aldersgrense for eutanasi, og dette er derfor også tillatt for barn.

De amerikanske delstatene Oregon, Washington, Montana, Vermont, California, Colorado og Maine tillater legeassistert selvmord, men aktiv dødshjelp ved eutanasi er eksplisitt forbudt.

Se også
-------

* Aktiv dødshjelp
* Assistert selvmord

Referanser
----------

1. ↑  BBC-artikkel om Aruna Shanbaug
2. ↑  Den kanadiske dødshjelpsloven av 2016
3. ↑  «Colombia becomes first country in Latin America to allow euthanasia». *Latin Correspondent* **(engelsk)**. 8. juni 2015. Arkivert fra originalen 9. november 2017. Besøkt 8. februar 2017.
4. ↑  «Dr Death euthanises 234th Colombia patient». *Deccan Chronicle* **(engelsk)**. 5. juli 2015. Besøkt 8. februar 2017.
5. ↑  Den nederlandske eutanasiloven av 2002 Arkivert 27. januar 2013 hos Wayback Machine.
6. ↑  Onwuteaka-Philipsen, Bregje D; Brinkman-Stoppelenburg, Arianne; Penning, Corine; Jong-Krul, Gwen JF de; Delden, Johannes JM van; Heide, Agnes van der. «Trends in end-of-life practices before and after the enactment of the euthanasia law in the Netherlands from 1990 to 2010: a repeated cross-sectional survey». *The Lancet*. 9845. 380: 908–915. doi:10.1016/s0140-6736(12)61034-4.
7. ↑  Sport, Ministerie van Volksgezondheid, Welzijn en. «Jaarverslag 2015». *www.euthanasiecommissie.nl* **(nederlandsk)**. Besøkt 8. februar 2017.
8. ↑  CNN, Chandrika Narayan. «First child dies by euthanasia in Belgium». *CNN*. Besøkt 8. februar 2017.
9. ↑  «Frequently Asked Questions». *public.health.oregon.gov* **(engelsk)**. Besøkt 8. februar 2017.

|  |  |
| --- | --- |
| Oppslagsverk/autoritetsdata | Store medisinske leksikon **·** Encyclopædia Britannica **·** Encyclopædia Universalis **·** GND **·** LCCN **·** BNF **·** BNF (data) **·** NDL **·** NKC
 |